สวรรค์เบี่ยง เปลี่ยนทางรัก

***สวรรค์เบี่ยง เปลี่ยนทางรัก*** (; ; *ดิลวาเล ดุลหะนิยา เล จาเยนเก*  ) หรือเรียกโดยย่อว่า **DDLJ** เป็นภาพยนตร์เพลงโรแมนติกภาษาฮินดีของอินเดียปี ค.ศ. 1995 เขียนบทและกำกับโดย อาทิตยะ โจปรา ซึ่งเป็นการกำกับภาพยนตร์เรื่องแรกของเขา และอำนวยการสร้างโดย ยัศ โจปรา ผู้เป็นบิดา ภาพยนตร์เรื่องนี้แสดงนำโดย ชาห์รุข ข่าน และ กาโจล ในบท ราช และ สิมรัน สองหนุ่มสาวชาวอินเดียพลัดถิ่นซึ่งตกหลุมรักกันระหว่างไปเที่ยวพักผ่อนในยุโรปกับเพื่อน ๆ ราชพยายามเอาชนะใจครอบครัวของสิมรันเพื่อให้ทั้งคู่ได้แต่งงานกัน แต่พ่อของสิมรันได้ให้คำมั่นสัญญากับลูกชายของเพื่อนไว้แล้วนานแล้ว

ภาพยนตร์เรื่องนี้ถ่ายทำในอินเดีย ลอนดอน และสวิตเซอร์แลนด์ ตั้งแต่เดือนกันยายน ค.ศ. 1994 ถึงเดือนสิงหาคม ค.ศ. 1995

โดยมีรายได้รวมโดยประมาณ 1,025 ล้านรูปี (รายได้รวมที่ปรับปรุงแล้วในปัจจุบัน 11,150 ล้านรูปี) ซึ่งได้มาจากการดำเนินงานในอินเดีย 890 ล้านรูปี (รายได้รวมที่ปรับปรุงแล้วในปัจจุบัน 9,700 ล้านรูปี) และจากต่างประเทศ 135 ล้านรูปี (รายได้รวมที่ปรับปรุงแล้วในปัจจุบัน 1,470 ล้านรูปี) ภาพยนตร์เรื่องนี้เป็นภาพยนตร์อินเดียที่ทำรายได้สูงสุดในปี ค.ศ. 1995 และเป็นหนึ่งในภาพยนตร์อินเดียที่ประสบความสำเร็จมากที่สุดในประวัติศาสตร์ เมื่อปรับตามอัตราเงินเฟ้อแล้ว ถือเป็นภาพยนตร์อินเดียที่ทำรายได้สูงสุดเป็นอันดับสองในทศวรรษ 1990 รองจาก *หัม อาปเก ไฮน เกาน์* (Hum Aapke Hain Koun..!) ภาพยนตร์เรื่องนี้ได้รับรางวัลฟิล์มแฟร์ถึง 10 รางวัล ซึ่งเป็นจำนวนมากที่สุดสำหรับภาพยนตร์เรื่องเดียวในเวลานั้น และรางวัลภาพยนตร์แห่งชาติสาขาภาพยนตร์ยอดนิยมที่ให้ความบันเทิงอย่างครบถ้วน อัลบั้มเพลงประกอบภาพยนตร์ก็กลายเป็นหนึ่งในอัลบั้มที่ได้รับความนิยมมากที่สุดในทศวรรษ 1990 เช่นกัน

*สวรรค์เบี่ยง เปลี่ยนทางรัก* เข้าฉายเมื่อวันที่ 20 ตุลาคม ค.ศ. 1995 และได้รับการยกย่องอย่างกว้างขวางจากนักวิจารณ์ นักวิจารณ์หลายคนชื่นชมการแสดงขอกาโจล และ ชาห์รุข ข่าน รวมถึงเคมีที่เข้ากัน และการผสมผสานของภาพยนตร์ที่ส่งเสริมคุณค่าของครอบครัวที่เข้มแข็งและการทำตามหัวใจของตนเองไปพร้อม ๆ กัน ความสำเร็จของภาพยนตร์เรื่องนี้ทำให้ผู้สร้างภาพยนตร์รายอื่น ๆ หันมาสนใจผู้ชมชาวอินเดียที่อาศัยอยู่ต่างประเทศ ซึ่งถือว่าทำกำไรได้มากกว่า ภาพยนตร์เรื่องนี้ได้สร้างแรงบันดาลใจให้เกิดการเลียนแบบเรื่องราวและสไตล์ รวมถึงการยกย่องฉากต่าง ๆ มากมาย *สวรรค์เบี่ยง เปลี่ยนทางรัก* เป็นหนึ่งในสามภาพยนตร์ภาษาฮินดีที่อยู่ในหนังสือ *1001 ภาพยนตร์ที่คุณต้องดูก่อนตาย* (1001 Movies You Must See Before You Die) และได้รับการจัดอันดับที่สิบสองในรายชื่อภาพยนตร์อินเดียยอดเยี่ยมตลอดกาลของสถาบันภาพยนตร์อังกฤษ ในปี ค.ศ. 2012 ภาพยนตร์เรื่องนี้ได้รับการคัดเลือกโดยนักวิจารณ์ ราเชล ดไวเออร์ และ สะนัม หะสัน ให้เป็นหนึ่งใน 1,000 ภาพยนตร์ยอดเยี่ยมตลอดกาลของสถาบันภาพยนตร์อังกฤษ ในนิตยสาร *ไซต์แอนด์ซาวนด์* (Sight & Sound) ประจำปี ค.ศ. 2012 ภาพยนตร์เรื่องนี้ได้รับการยกย่องว่าเป็นภาพยนตร์ที่ฉายยาวนานที่สุดในประวัติศาสตร์ภาพยนตร์อินเดีย เนื่องจากยังคงฉายอยู่ที่โรงภาพยนตร์ *มราฐีมนเทียร* (Marathi Mandir) ในมุมไบ ตั้งแต่วันที่ออกฉายครั้งแรกเมื่อวันที่ 20 ตุลาคม ค.ศ. 1995 เป็นต้นมา

## เนื้อเรื่อง
ราช และ สิมรัน ต่างเป็นชาวอินเดียพลัดถิ่นและทั้งคู่อาศัยอยู่ในลอนดอน สหราชอาณาจักร ราชเป็นชายหนุ่มเจ้าสำราญ ขี้เล่น และไม่ค่อยจริงจังกับชีวิต ขณะที่สิมรันเองก็เพ้อฝันถึงชายหนุ่มที่เธอไม่เคยเจอมาก่อนมาตลอด โดยหลังสำเร็จการศึกษา ราชวางแผนไปเที่ยวกับเพื่อน ๆ และเขาได้พบกับพลเทพเป็นครั้งแรกขณะที่พลเทพกำลังปิดร้านขายของชำของตัวเอง ความกะล่อนของราชทำให้พลเทพหัวเสียเล็กน้อยและไม่ค่อยประทับใจกับตัวเขาเท่าไร ขณะที่สิมรันซึ่งกำลังจะถูกหมั้นหมายได้ขอร้องพ่อให้ไปเที่ยวยุโรปกับเพื่อนเช่นกัน ราชกับสิมรันได้เจอกันโดยบังเอิญขณะทั้งคู่และเพื่อน ๆ กำลังเดินทางไปกรุงปารีสและสวิตเซอร์แลนด์กับเพื่อน ๆ แต่หลังจากนั้นทั้งคู่ต่างก็ตกรถไฟและใช้ชีวิตอยู่ด้วยกันช่วงหนึ่งก่อนที่ต่างคนจะกลับไปโดยทิ้งความผูกพันไว้ สิมรันเล่าเรื่องความรักของเธอให้แม่ฟังแต่เมื่อพลเทพได้ยินแล้วก็โกรธและตัดสินใจพาเธอและครอบครัวกลับไปปัญจาบเพื่อเตรียมหมั้นหมายกับกุลชีต ลูกชายของเพื่อนเขาโดยทันที แต่เธอได้ทิ้งกระดิ่งวัวซึ่งราชมอบให้เธอไว้ก่อนจากกัน

ราชตัดสินใจกลับไปปัญจาบเพื่อพบกับสิมรันอีกครั้ง โดยแสร้งจับและช่วยเหลือกุลชีต ทำให้เขาและกุลชีตได้พบกันกับทั้งครอบครัวกุลชีตเองและครอบครัวของพลเทพ ทั้งลาชวันตีและราเชศวรี แม่และน้องสาวของสิมรัน ต่างรู้ถึงความสัมพันธ์นี้ โดยลาชวันตีถึงกับขอร้องให้ราชพาลูกสาวของเธอหนีไป แต่ราชยืนยันว่าจะไม่พาลูกสาวของเธอหนีและพลเทพจะต้องเป็นคนมอบสิมรันโดยสมัครใจเท่านั้น ภายหลังเมื่อพลเทพรู้ถึงความสัมพันธ์นี้ก็โกรธและไล่ราชออกไป กุลชีตซึ่งแค้นที่ถูกหลอกด้วยพยายามเข้าทำร้ายราชพร้อมกับเพื่อน โดยที่ธรรมวีร พ่อของราชก็เข้าช่วยลูกชายตลอดจนกระทั่งพลเทพเข้ามาห้ามทั้งสองฝ่ายไว้ จนกระทั่งสุดท้ายเมื่อรถไฟกำลังเดินทางออกไป สิมรันพยายามวิงวอนขอร้องพ่อของเธอให้ปล่อยเธอไปกับราช ท้ายสุดพลเทพตัดสินใจให้สิมรันตามไปอยู่กับราชเพราะเชื่อว่านี่คือความสุขของลูกสาวเขาที่แท้จริง ราชกับสิมรันต่างอยู่ด้วยกันอีกครั้งและเขาได้กล่าวว่า "ในที่ใหญ่ ๆ สิ่งเล็ก ๆ มักเกิดขึ้นเสมอ"

## นักแสดง
*ชาห์รุข ข่าน เป็น ราช มัลโหตรา
*กาโจล เป็น สิมรัน "สิมี" สิงห์
*อัมรีศ ปุรี เป็น เจาธรี พลเทพ สิงห์ (มักถูกเรียกว่า "เบาจี" ตลอดเรื่อง), พ่อของสิมรันและราเชศวรี
*ฟะรีดา จะลาล เป็น ลาชวันตี "ลัจโจ" สิงห์, แม่ของสิมรันและราเชศวรี
*สะตีศ ศาห์ เป็น อชีต สิงห์, เพื่อนของพลเทพ
*อัจลา สัจเทพ เป็น คุณย่าของสิมรัน
*หิมานี ศิวปุรี เป็น กัมโม เการ์, อาของสิมรัน
*อนุปัม เขร เป็น ธรรมวีร "ป๊อปส์" มัลโหตรา, พ่อของราช
*ปรมีต เสฐี เป็น กุลชีต สิงห์, ลูกชายของอชีต, คู่หมั้นของสิมรัน
*มันทิรา เพฑี เป็น  ปรีติ สิงห์, น้องสาวของกุลชีต, ลูกสาวของอชีต
*ปูชา รูปาเรล เป็น  ราเชศวรี "จุตกี" สิงห์, น้องสาวของสิมรัน
*อนาอิตา ชรอฟฟ์ อัทชานิยา เป็น ศีนา, เพื่อนสนิทของสิมรัน
*ละลิต ติวารี เป็น คุณอาของสิมรัน
*กรัณ โชหัร เป็น  โปนจี, เพื่อนของราช
*อรชุน สัพโลก เป็น ร็อกกี้, เพื่อนของราช

## หมายเหตุ

## อ้างอิง

## บรรณานุกรม

* 
* 
* 
* 
* 
* 
* 
* 
* 
* 
* 
* 
* 
* 

## อ่านเพิ่มเติม

* 
* 

## แหล่งข้อมูลอื่น
* เว็บไซต์อย่างเป็นทางการของภาพยนตร์ ''สวรรค์เบี่ยง เปลี่ยนทางรัก''
* 
* 
* ''สวรรค์เบี่ยง เปลี่ยนทางรัก'' ที่สถาบันภาพยนตร์อังกฤษ
* 
* ''สวรรค์เบี่ยง เปลี่ยนทางรัก'' ที่บอลลีวูด หังคามา

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์รัก
หมวดหมู่:ภาพยนตร์ที่ถ่ายทำในประเทศสวิตเซอร์แลนด์
หมวดหมู่:ภาพยนตร์ที่ถ่ายทำในประเทศอังกฤษ
หมวดหมู่:ภาพยนตร์อินเดียที่ออกฉายในปี พ.ศ. 2538